བྱིས་པའི་འཕྲོད་བསྟེན་སློབ་གསོ་
ཕྲུ་གུ་ཨ་མའི་མངལ་དུ་ཡོད་སྐབས་ཀྱི་ཨ་མའི་ལུས་སེམས་ཀྱི་འཕྲོད་བསྟེན་འདི་གལ་ཆེན་པོ་ཡིན་པ་ཕ་མ་གཉིས་ཀྱིས་ངོས་ཟིན་དགོས།ཨ་མའི་ལུས་སེམས་ཀྱི་བདེ་ཐང་ནི་མངལ་དུ་ཡོད་པའི་བྱིས་པའི་བདེ་ཐང་ལ་ཐད་ཀར་དུ་འབྲེལ་བ་ཡོད་པའི་གནས་སྟངས་ལ་འགན་ཁུར་ཏེ།ཨ་མའི་ལུས་སེམས་ལ་གནོད་པའི་ཟས་རིགས་དང་བྱ་སྤྱོད་ལ་འཛེམས་དགོས། གལ་སྲིད་ཨ་མས་རང་གི་འཕྲོད་བསྟེན་ལ་བདག་གཅེས་མ་ཐུབ་པ་ཡིན་ན།རང་གི་མངལ་དུ་ཡོད་པའི་བྱིས་པའི་བདེ་ཐང་ལ་བདག་གཅེས་བྱེད་མ་ཐུབ་པ་ཡིན། རང་གི་མི་རབས་རྗེས་མའི་བདེ་ཐང་ལ་འགན་ཁུར་མ་ཐུབ་པ་ཡིན།གནད་དོན་འདི་ནི་ཧ་ཅང་ཚབས་ཆེན་ཞིག་ཡིན་པའི་རྒྱུ་རྐྱེན་དེ་རེད། དེས་ན་བྱིས་པའི་བདེ་ཐང་དང་འཚར་ལོངས་ལ་གནོད་པའི་ཟས་རིགས་རོ་སྐ་བ་དང་ཚ་བ།ལྟོ་བར་འཇུ་དཀའ་བ་རྣམས་ལ་འཛེམས་དགོས། བྱིས་པའི་བདེ་ཐང་དང་རིག་སྟོབས། འཚར་ལོངས་སོགས་ལ་ཕན་པའི་ཟས་རིགས་བསྟེན་དགོས་པ་དེ་མཚུངས་སུ་རྟོགས་དགོས།དཔེར་ན་ང་ཚོ་མཐོ་སྒང་ནས་ཐོན་སྐྱེད་བྱས་པའི་ཟས་རིགས་རྩམ་པ། མར་ཆུར། འོ་མ། གྲོ་མ་སོགས་ཁོར་ཡུག་གི་འབག་བཙོག་དང་རྫས་འགྱུར་གྱིས་ལྷད་མེད་པའི་ཁ་ཟས་བསྟེན་པ་ཡིན་ན་བྱིས་པ་ནད་མེད།བདེ་ཐང་ཅན་ཞིག་སྐྱེ་ཐུབ། འཕྲོད་བསྟེན་ཡག་པོ་ཡོད་པའི་ཁྱིམ་ཚང་གི་འཚོ་བ་ནི་ཞི་བདེ་དང་བདེ་སྐྱིད་ཡོད་པ་ཞིག་ཡིན་པས་ཕ་མ་གཉིས་ཀྱིས་དེ་ལ་དོ་ནན་གནང་དགོས། འདི་ཉིད་སྣང་མེད་དུ་བཞག་ན།མི་སྒེར་གྱི་དཔྲལ་བའི་མིག་དང་ཁོག་གི་སྙིང་ལྟར་གྱུར་བའི་ཕྲུ་གུ་སྙིང་རྗེ་བོ་དང་མི་རིགས་དང་འཛམ་གླིང་གི་དམིགས་གཏོད་ས་སྟེ་རྒྱུད་འཛིན་པ་རྣམས་ལ་དོ་ཁུར་མ་བྱས་པ་ཡིན་པས།མཇུག་འབྲས་འདི་ཀོ་བློ་ཡིད་དུ་ཤོང་ཐབས་མེད་ལ། མི་བུ་སུས་ཀྱང་གྱོང་གུད་འདི་ལ་ཁ་གསབ་སྤྲོད་ཐབས་ཤིག་ཡེ་ནས་མེད། ཕྲུ་གུ་ཨ་མའི་མངལ་དུ་ཡོད་སྐབས་ཀྱི་ཨ་མའི་སྤྱོད་ལམ་དེ་གལ་ཆེན་པོ་ཡིན་པ་ཕ་མ་གཉིས་ཀྱིས་ངོས་ཟིན་དགོས།ཨ་མའི་སྤྱོད་ལམ་དང་མངལ་དུ་ཡོད་པའི་བྱིས་པའི་ལུས་སེམས་ཀྱི་བདེ་ཐང་ལ་འབྲེལ་ཡོད་པས། བྱིས་པའི་བདེ་ཐང་གི་ཆེད་དུ་ཨ་མས་རང་གི་བསམ་བློ་གཏོང་སྟངས་དང་།སྐད་ཆ་བཤད་སྟངས། ལུས་ཀྱི་རྣམ་འགྱུར་སོགས་སྤྱོད་ལམ་ལ་གཟབ་དགོས། ༢ ཕ་མའི་ལུས་ཞི་བར་གནས་དུས།སེམས་ཞི་བར་གནས་པ་དང་ལུས་ངག་གི་སྤྱོད་པ་ཞི་འཇམ་དུ་གནས་པ་རེད། རང་གི་བྱིས་པ་ཡང་ཞི་བར་གནས་བཏུབ།དེའི་བྱེད་ཐབས་གཅིག་ནི་མ་ཎི་སོགས་ཁ་འདོན་བྱེད་པ། དགོན་སྡེ་དང་ལྷ་ཁང་སོགས་ལྷིང་འཇགས་ཀྱི་གནས་ལ་བསྐོར་བ་བྱེད་པ། ཁོར་ཡུག་གཙང་མ་ནས་ལུས་སེམས་བདེ་ལ་ཕབ་སྟེ་འདུག་པ་སོགས་རང་སེམས་གསལ་བོར་གནས་པ་དང་མཉམ་དུ་མངལ་དུ་ཡོད་པའི་བྱིས་པའི་བདེ་ཐང་རིམ་ཅར་དུ་འོང་ལ།བྱིས་པའི་རིག་སྟོབས་འཕེལ་ཕྱིར་འཇམ་པའི་དབྱངས་ཀྱི་གཟུང་སྔགས་ལ་སོགས་པ་བཟླས་ན་ཤིན་ཏུ་བཟང་།གཅིག་ན་བྱིས་པའི་ལུས་སེམས་གནད་ལ་འབབ་བཏུབ་ལ། ཆོས་འདོན་པའི་སྒྲ་ལ་ཉན་པ། དགོན་པ་སོགས་ལྷིང་འཇགས་ཀྱི་གནས་ནས་རང་སེམས་ལྷོད་ལ་འཇོག་པ།གཞན་དོན་དུ་བསམ་གཞིགས་དང་ཕན་སེམས་ཀྱིས་བསླངས་པའི་གོམ་ཁ་འཇམ་པོ་བླངས་ཏེ་དུས་རྒྱུན་དགོན་མཐར་སྐོར་བར་འགྲོ་བ།མདོར་ན་རང་གི་ལུས་ངག་གི་རྩོལ་བ་ཡོངས་རྫོགས་དྲག་ཤུགས་དང་བྲལ་བའི་ལྷོད་ལྷོད་ཅིག་གནང་ཐབས་ལ་བོད་གངས་ཅན་གྱི་མ་ཡུམ་ཚང་མས་འབད་བརྩོན་གནང་ཐུབ་ན་དགེ་མཚན་དེ་མཚུངས་སུ་ཤིན་ཏུ་ཆེ་བ་རེད། ཨ་མའི་མངལ་དུ་ཕྲུ་གུ་ཡོད་པའི་སྐབས་སུ།ཨ་ཕའི་ངོས་ནས་ཀྱང་རང་གི་སྤྱོད་ལམ་ལ་ཡིད་འཇོག་བྱས་ཏེ་རང་གི་ཆུང་མ་དང་མོའི་མངལ་དུ་ཡོད་པའི་བྱིས་པའི་ལུས་སེམས་ཀྱི་བདེ་ཐང་གི་ཆེད་དུ་གདུང་སེམས་མཉམ་བསྐྱེད་བྱས་ཏེ་ཕྱོགས་ཡོངས་ནས་ཆུང་མ་ལ་རོགས་རམ་གནང་རྒྱུ་ཤིན་ཏུ་གལ་ཆེ།ཆུང་མའི་མངལ་དུ་ཡོད་པའི་ཕྲུ་གུ་དེ་བོད་ཀྱི་མི་རབས་རྗེས་མ་དང་ཕ་མ་གཉིས་ཀྱི་མ་འོངས་པའི་རེ་བ་བཅོལ་ས་ཡིན། ཕ་མ་ཞིག་ཡིན་ན་ནད་རིགས་སྔོན་འགོག་གི་བྱེད་ཐབས་སྐོར་ངེས་པར་དུ་ཤེས་དགོས།དེ་ཤེས་པ་ལ་ཆེད་ལས་མཁས་པ་དང་ཉམས་མྱོང་ཅན་རྣམས་ལས་སློབ་སྦྱོང་བྱས་ཏེ་ཆ་རྒྱུས་ཡོད་པར་ཆགས་དགོས།བྱིས་པ་ཨ་མའི་མངལ་དུ་ཡོད་སྐབས་ཨ་མའི་བདེ་ཐང་དང་མངལ་དུ་ཡོད་པའི་བྱིས་པའི་བདེ་ཐང་ལ་བདག་གཅེས་བྱེད་དགོས།དཔེར་ན་འགྲིམ་འགྲུལ་སྟབས་མི་བདེ་ས་དང་ས་ཆ་རྩུབ་ས་སོགས་ནས་གཟབ་ནན་བྱས་ན་བཟང་། ང་ཚོ་བོད་ཁུལ་གྱི་ཞིང་འབྲོག་གི་ས་ཆ་མང་བོར་ད་དུང་ཡང་གནད་དོན་འདིའི་སྐོར་གྱི་གལ་ཆེའི་རང་བཞིན་ལ་དོ་སྣང་བྱེད་ཀྱི་མེད་པ་མང་བོ་འདུག དེ་ན་ང་ཚོས་གནད་དོན་འདིའི་སྐོར་གྱི་སློབ་གསོ་མང་བོ་སྤེལ་ཏེ་ནད་རིགས་མང་བོ་སྔོན་འགོག་བྱེད་ཐབས་ལ་འབད་དགོས་ལ།  ང་ཚོའི་མ་འོངས་པ་ནི་མི་རབས་རྗེས་མ་རྣམས་ཡིན་པས་ཁོང་ཚོའི་བདེ་ཐང་དང་འཕྲོད་བསྟེན་ནི་ཧ་ཅང་གལ་ཆེ།དེ་ལྟར་ན་ཕ་མ་སུ་ཡིན་ནའང་རང་དང་བྱིས་པའི་ནད་རིགས་སྔོན་འགོག་གི་ཐབས་ལམ་སྐོར་སྣང་མེད་དུ་མི་འཇོག་པར་དོ་སྣང་བྱེད་དགོས། དེ་གྲས་ལ་དོ་སྣང་མ་བྱས་པར་རང་སྣང་གང་དྲན་བྱས་དྲག་ན།ནད་རིགས་མང་བོ་ཞིག་ཉེས་མེད་ཀྱི་ཚེ་སྲོག་ཆུང་ཆུང་དག་གི་སྟེང་ལ་གྲིབ་མ་བཞིན་འབབ་ཀྱི་ཡོད། མི་མང་བོ་ཞིག་གིས་འཆལ་སྤྱོད་ལ་བརྟེན་ནས་འཛམ་གླིང་ཧྲིལ་བོ་སྐྱི་གཡའ་བར་བྱེད་པའི་ཨ་ཙིའི་ནད་སོགས་ནད་རིགས་མང་བོ་ཞིག་རང་གི་ཆུང་མ་དང་བུ་ཕྲུག  ཁྱིམ་མཚེས་དང་རུ་སྐོར། སྡེ་ཚོ། ཡུལ་ལུང་། མི་རིགས།འཛམ་གླིང་བརླགས་བྱེད་ཀྱི་རྡུལ་ཕྲན་མཚོན་ཆར་གྱུར་དང་འགྱུར་བཞིན་ཡོད། ༣ བྱིས་པའི་ལུས་ཀྱི་གཙང་སྦྲ་དང་བདག་གཅེས་བྱེད་སྟངས་ཀྱི་ཐད་ནས་སྐད་ཆ་ཉུང་ཤས་ཤིག་ཞུས་པ་ཡིན་ན།བྱིས་པའི་གདོང་དང་སྐྲ། ཁ་དང་ལག་པ། སོ་སོགས་བཀྲུ་བ་དང་། རྐང་ལག་གི་སེན་མོ་གཏུབ་སྟེ་གཙང་མ་བཟོ་བ།སྡོད་ཁང་དང་ཉལ་ཁང་། ཇ་ཁང་དང་སྤྱོད་ཁང་སོགས་ཁོར་ཡུག་ལ་གཙང་སྦྲ་དང་གད་དར་བྱེད་པ། མཚམས་མཚམས་ལ་སྤོས་བདུག་དང་ཤུག་པ་བདུག་སྟེ་དུག་སེལ་བྱེད་པ།གྱོན་གོས་གཙང་མ་བཀྲུས་ཏེ་གྱོན་པ་སོགས་བྱིས་པ་ལ་ཆུང་དུས་ནས་དག་གཙང་གི་ཁོར་ཡུག་ཅིག་བསྐྲུན་དགོས་ལ།བྱིས་པའང་ཁ་ལག་དང་སོ་བཀྲུ་བ། རང་ཚོད་དང་བསྟུན་ནས་རང་དང་རང་གི་ཁོར་ཡུག་གཙང་མ་བྱེད་པ་སོགས་མི་རབས་རྗེས་མ་རྣམས་བདེ་ཐང་ངང་འཚར་ལོངས་འབྱུང་ཐུབ་པའི་ཆ་རྐྱེན་བཟོ་བར་རང་ངོས་ནས་འགན་འཁུར་དགོས། ༤ བྱིས་པས་འབག་བཙོག་གི་ཟས་རིགས་བཟའ་བ་སྔོན་འགོག་བྱེད་དགོས།སྤྱིར་དེང་སང་གི་ཁེ་ལས་པ་མང་བོས་དཔལ་འབྱོར་གྱི་ཁེ་ཕན་གཙོ་བོར་འཛིན་པ་ལས་འགྲོ་བ་མིའི་རིགས་ཀྱི་བདེ་ཐང་ལ་དེ་ཙམ་དོ་ཁུར་གནང་གི་མེད་པར་བརྟེན་རྫས་འགྱུར་གྱི་ཟས་རིགས་སྣ་ཚོགས་བཟོ་བསྐྲུན་བྱེད་ཀྱི་ཡོད།ལུས་ཕུང་ལ་གནོད་པའི་རྫས་འགྱུར་ཟས་རིགས་ཐེངས་རེ་འབོར་ཆེན་བཟོས་ཏེ་འཛམ་གླིང་གི་ཡུལ་གྲུ་ཀུན་ལ་ཁྱབ་བཞིན་ཡོད།ཟས་རིགས་དེ་དག་སྟབས་བདེ་བོ་འདྲ་ཞིག་ཏུ་སྣང་ནའང་རྒན་གཞོན་བར་མ་ཀུན་གྱི་བདེ་ཐང་ལ་གནོད་ཀྱི་ཡོད་པའི་གནས་ཚུལ་མང་བོ་བྱུང་དང་འབྱུང་བཞིན་ཡོད།དེ་ན་ང་ཚོ་ཚང་མས་རྫས་འགྱུར་གྱིས་ལྷད་ཅིང་ལུས་ཕུང་ལ་གནོད་པའི་ཟས་རིགས་ཟ་བར་འཛེམས་དགོས་ལ།ལྷག་པར་དུ་བུ་ཕྲུག་ལ་མི་སྟེར་བ་ཕ་མ་རང་རང་གིས་འགན་ལེན་བྱེད་དགོས། ང་ཚོའི་སྤྱི་ཚོགས་ནང་གི་ཕ་མ་མང་བོས་རང་གི་རྒྱབ་ཏུ་ཁུར་བའི་བྱིས་པ་དང་།པང་ལ་བཟུང་བའི་བྱིས་པ། གོག་ནས་འགྲོ་བཞིན་པའི་བྱིས་པ་རྣམས་ལ་འགྱིག་ཤོག་ནང་གི་རྫས་དུག་གིས་ལྷད་པ་དང་ཚད་ལྡན་མིན་པའི་འོ་མ།དུས་ཚོད་ལས་བརྒལ་ཟིན་པའི་འོ་མ་སོགས་སྟེར་གྱི་ཡོད་པ་མཐོང་རྒྱུ་འདུག་པས། དེ་ལ་གཟབ་རྒྱུ་ནི་དངོས་གནས་གལ་ཆེ་བོ་རེད། ཚད་ལྡན་མིན་པའི་འོ་མ་དང་ཟས་རིགས་ཀྱིས་བྱིས་པའི་བདེ་ཐང་དང་ཚེ་སྲོག འདུན་མ་བརླགས་པ་བགྲང་གིས་མི་ཟིན། བྱིས་པ་འཚར་ལོངས་ཀྱི་ཁྲོད་དུ་ཕ་མ་ཚོས་དོ་སྣང་བྱ་དགོས་པའི་གནད་དོན་གཞན་ཞིག་ནི་མངར་ཁུའི་རིགས་ཀྱི་བཏུང་བ་རྣམས་ཡིན།བཏུང་བ་འདི་དག་ནི་བཟོ་གྲྭ་ནས་ཐོན་སྐྱེད་བྱེད་ཀྱི་ཡོད་པ་དང་འཕྲོད་བསྟེན་ལ་གནོད་ཚབས་ཆེ་བས་འཐུང་ན་ཡང་ཉུང་ཉུང་འཐུང་དགོས།གལ་སྲིད་མང་བོ་འཐུང་བ་ཡིན་ན་ལུས་ཀྱི་ཤ་སོབ་སོབ་ཏུ་འགྱུར་བ་དང་རྒྱགས་པ་ཆགས་པ་མ་ཟད། ལུས་ཁམས་མི་བདེ་བ་དང་སྙིང་ནད་སོགས་འབྱུང་སླ།མངར་ཆ་ཟ་རྒྱུ་མང་ན་ཁ་ནང་གི་སོ་འཐོར་འགྲོ་བ་དང་འཇུ་བྱེད་མ་ལག་ལ་ཉེན་ཁ་བཟོ་བས་བྱིས་པ་ལ་མངར་ཆ་ཅན་གྱི་བཏུང་བ་གང་ཉུང་ཉུང་སྤྲོད་རྒྱུ་གལ་ཆེ།གཞན་ཐུག་པ་སྐམ་པོ་དང་འགྱིག་ཁུག་ནང་དུ་བཏུམས་པའི་ཟ་མ་ཆེས་ཐབས་སྡུག། བསྲེག་མ་དང་ཁ་ཚ།སྒོ་ངས་བཟོས་པའི་རྫས་འགྱུར་གྱི་ཟ་མ་སོགས་ཀྱིས་བྱིས་པའི་བདེ་ཐང་ལ་གནོད་པའི་ཟས་རིགས་ཀུན་མ་བསྟེན་ན་བཟང་། དཔལ་འབྱོར་དང་ཚན་རྩལ་སྔོན་ཐོན་ཡིན་པའི་རྒྱལ་ཁབ་ཀྱི་མི་རིགས་ཚོའི་ནང་དུ་རྫས་འགྱུར་གྱི་ཟས་ཟ་མཁན་དཀོན་པོ་ཡིན་པ་དང་།ཕུང་ཁམས་ལ་གནོད་པའི་རྫས་རིགས་མ་འདྲེས་པའི་ཟ་མ་ནི་འབྱོར་ལྡན་མི་རིགས་རྣམས་ཀྱིས་ཧ་ཅང་མཐོང་ཆེན་བྱེད་ཀྱི་ཡོད་ལ།རིན་གོང་ཧ་ཅང་མཐོན་པོ་སྤྲོད་ཀྱི་ཡོད་པ་རེད། དེ་ན་བོད་གངས་ཅན་ལྗོངས་ཀྱི་ཕ་མ་རྣསས་དང་བྱིས་སྐྱོང་བ་རྣམས་ཀྱིས་ཐད་ཀར་དུ་བྱིས་པ་ཆུང་ཆུང་ཚོར་རྫས་འགྱུར་དུག་རིགས་མ་འདྲེས་པའི་ཟ་མ་དཔེར་ན།རང་བྱུང་གི་མཐོ་སྒང་གི་ཆུ་དང་ལག་བཟོས་ཟས་དང་བཏུང་བའི་རིགས་བྱིས་པར་ཐད་ཀར་དུ་ངོ་སྤྲོད་བྱེད་དགོས།དཔེར་ན་འབྲི་དང་མཛོ་མོའི་འོ་མ་ལྷད་མེད་པ། རང་བྱུང་གི་རྩྭ་ཆུ་ཁོ་ན་ཟོས་པའི་ཟོག་གི་ཤ།རྩམ་པ་དང་མར། རང་གིས་འདེབས་འཛུགས་བྱས་པའི་སྔོ་ཚལ་གྱི་རིགས་དང་རྒྱལ་ཁབ་ཀྱི་འབྲེལ་ཡོད་ལས་ཁུངས་ཀྱིས་ཚད་ལེན་དང་ཆོག་མཆན་ཐོབ་པའི་བཟའ་བཏུང་སོགས་ཟས་བཅུད་བཟང་བོ་སྟེ་ལུས་སེམས་ཀྱི་བདེ་ཐང་ལ་ཕན་ནུས་ཆེན་པོ་ཡོད་པའི་ཟས་རིགས་སྤྱོད་པའི་གོམས་གཤིས་བཟང་བོ་འདི་ཐོག་མར་ཁྱིམ་བདག  དེ་ནས་དགེ་རྒན་དང་བྱིས་པའི་སེམས་ལ་འཇགས་སུ་བཅུག་པ་ཡིན་ན།རང་གི་མི་རབས་རྗེས་མ་རྣམས་ལུས་ལ་ན་ཚ་བྲལ་ཞིང་སེམས་ལ་བདེ་བ་འཆར་བ། འཚོ་བ་སྐྱིད་པོ་འབྱུང་བ།ཀུན་ལ་ཕན་བདེ་བསྐྲུན་ཐུབ་པའི་འགྲོ་ལམ་ཡངས་པོ་ཞིག་ཏུ་འཕྲད་མར་བསྐྱོད་ཐུབ་པར་སྙམ་མོ།། འདི་ནི་བོད་ཀྱི་བྱིས་སྒྲུང་གླིང་ཞེས་པའི་སློབ་གསོ་དོན་གཉེར་བ་བཞི་བརྒྱ་དྲུག་ཅུ་ལྷག་ཡོད་པའི་སྐད་ཚོམས་སུ་བགྲོ་གླེང་གི་ཚུལ་དུ་སྤེལ་བ་དང་།ཕྱིས་སུ་དེ་གའི་ཚོགས་གཙོས་ཡིག་ཐོག་ཏུ་བཀོད་པ་ལ་འགྱུར་བ་ཕྲན་ཙམ་བཏང་ཡོད།